James Peace
Kenneth James Peace an haifeshi ranar 28 ga watan Satumba, shekara ta alif ɗari tara da sittin da uku 1963) a garin Paisley. Shi marubucin waƙoƙin yaren Scotland ne, mai kaɗa fiyano a taron mawaƙa da makaɗa, saʼannan mai zanen hoto da ginin mutum-mutum.

Tarihin rayuwa 
An haifi Kenneth ranar 28 ga watan Satumba a shekarar 1963, a garin Paisley. Ya yi ƙuruciyarsa a Helensburgh, wani gari a yammacin Scotland wanda ya yi kaurin suna wajen halartar ʼyan yawon shakatawa. Akwai masu sanaʼar zanen hoto da ginin mutum-mutum da yawa a cikin danginsa, ga misali, John McGhie. Bugu da ƙari, yana da dangantaka da Felix Burns, wani shahararren marubucin waƙar rawa a farkon rabin ƙarni na ashirin. Tun yana ɗan shekara takwas, ya koyi kaɗa fiyano, saʼannan yana da shekara goma sha huɗu ya aiwatar da bikin wasan kaɗe-kaɗe na farko a bainin jamaʼa. 

Bayan shekara biyu, ya shiga makarantar koyon kiɗa da wasan kwaikwayo mai suna Royal Scottish Academy of Music and Drama wadda a yanzu ake kira Royal Conservatoire of Scotland. Shi ne ɗalibi mafi ƙanƙanta da makarantar ta taba ɗauka.

Karatu
A shekarar 1983, James Peace ya kammala karatun digiri na ɗaya kan fannin koyar da fiyano a jamiʼar Glasgow. A shekara ta 1984, ya karɓi takardar shaidar karatun difiloma kan aiwatar da kiɗa, bayan ya yi kiɗa tare da ƙungiyar mawaƙa da makaɗa ta RSAMD a taron kaɗe-kaɗen fiyano na 1 na Mendelssohn. Bayan ya bar karatu ta hanyar bin ƙaʼidar koyarwa, an yi ta buƙatarsa a matsayin mai kaɗa fiyano, Ya zauna a garin Edinburgh daga shekarar 1988 zuwa 1991.

Ayyuka

Nazari
James Peace ya zauna a garin Bad Nauheim a Jamus (Harshen Jamusanci: Tarayyar Jamus) daga shekara ta 1991 zuwa 2009. Daga shekara ta 1998 ya yi nazarin waƙar rawar tango, har ya shirya faifayin waƙa wato sidi (CD) mai suna ʺTango Escocésʺ (Waƙar Tangon yaren Scottland) daga waƙoƙin tango na fiyano da ya rubuta.

Memba
A shekara ta 2002, ya zama memba a Kolejin waƙe-waƙe da kaɗe-kaɗe da raye-raye na Victoria wato Victoria College of Music. A wannan shekarar, wato 2002 ɗin ya zaga arewacin Jamus a watan Satumba da Oktoba, wuraren da ya kaddamar da taro na salon kiɗa da waƙa da rawa irin na mutum ɗai-ɗai. A watan Nuwanba, ya zaga ƙasashen gabashin Asiya masu nisa, saʼannan a ƙasar Hong Kong, ya fara aiwatar da waƙarsa ta tango wadda ya mata lakani da ʺTango 17ʺ, wato ʺTango XVIIʺ.

Daga bisani, ya zaɓi da ya aiwatar da waƙoƙinsa a Turai.

Waƙa
A Turai, ya aiwatar da waƙokinsa na tango a hedikwatar ƙasashe kamar: Amsterdam da Athens da Berlin da Brussels da Helsinki da Lisbon da Landan da Madrid da Oslo da Reykjavik da Vienna. Don a shaida aikin da ya yi a kan tango, a shekara ta 2008, ya zama memba a Kolejin mawaƙa na Landan, wato London College of Music. Bayan ya zauna na ɗan lokaci a Edinburgh, a watan Febrairun shekara ta 2010. ya koma da zama a garin Wiesbaden a Jamus. Wannan ya ƙara masa shaʼawa da azanci na ƙirƙira, har ya shirya gajerun finafinai na wasu waƙoƙin da ya rubuta. Fin irin na abin da ya faru a zahiri, wato dokumentari mai suna ʺK. James Peace a garin Wiesbadenʺ, wato ʺK. James Peace in Wiesbadenʺ na ɗaya daga cikin ayukansa na wannan nauʼi

Muhimman waƙoƙin da ya rubuta
• Magangarar Ruwa (Turanci: The Waterfall)

• Waƙar Yabo Da Safe (Faransanci: Aubade)

• Kukan Zuci (Turanci: Silent Tears)

• Ganyaye Da Aka Manta (Turanci: Forgotten Leaves)

• Faretin Biki Lamba 1 (Turanci: Ceremonial March No.1)

• Faretin Biki Lamba 2 (Turanci: Ceremonial March No.2)

• Zinariyar Bazara (Turanci: Autumn Gold)

• Madauwamiyar Waƙa (Turanci: Eternal Song)

• ʺDon Georgiaʺ (Harshen Georgia: საქართველოსთვის)

  (Kalmomi: Tamar Chikvaidze, Zurab Chikvaidze da James Peace)

• Waƙoƙi 24 don makaɗin fiyano

Lambobin girma da lambobin yabo 
• Lambar Girma ta Farko, Gasar Agnes Millar. Glasgow, 1983

• Lambar Girma ta Karko, Gasar Dunbartonshire EIS. Glasgow, 1984

• Lambar Girma na Inshaʼin Sibelius, Glasgow, 1985

• Difilomar Girmamawa, Gasar Tsara Waƙa ta Kasa da Kasa ta TIM. Rum, 2000

• Difilomar Girmamawa, Giɗauniyar IBLA. New York, 2002

• Lambar Tunawa, Kungiyar Kaɗa Fiyano Mutum Biyu ta Kasa da Kasa. Tokyo, 2002

• Lambar Gwal, Kungiyar Masana ta ƙasa da ƙasa a Garin ʺLutèceʺ. Faris, 2005

Hulda da Kasashen waje 

Souvenir de Buenos Aires (don makaɗin fiyano) - youtube

Autumn Gold - youtube

Lento Lacrimoso - youtube

Manazarta